ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԵՐՔԻՆ ԳՈՐԾԵՐԻ ՆԱԽԱՐԱՐՈՒԹՅԱՆՆ ԱՐՏԱԲՅՈՒՋԵՏԱՅԻՆ ԲԱՆԿԱՅԻՆ ՀԱՇԻՎ ԲԱՑԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. Ընթացիկ իրավիճակը և իրավական ակտի ընդունման անհրաժեշտությունը․
Իրավական ակտի ընդունման անհրաժեշտությունը պայմանավորված է «Պետություն-մասնավոր գործընկերության մասին» օրենքով սահմանված կարգով Հայաստանի Հանրապետության ներքին գործերի նախարարության և «Հայփաս» ՓԲԸ (այսուհետ՝ Մասնավոր գործընկեր) միջև 25.04.2025թ կնքված «Անձը հաստատող փաստաթղթերի թողարկման և տրամադրման, անձը հաստատող փաստաթղթեր տրամադրելու համար օգտագործվող միջոցների շահագործման ու սպասարկման վերաբերյալ» պետություն մասնավոր գործընկերության պայմանագրի (այսուհետ՝ ՊՄԳ պայմանագիր) շրջանակներում պետական տուրքերի հավաքագրման, համապատասխան դրամական միջոցների առանձնացված հաշվառման և Մասնավոր գործընկերոջը վճարումների կատարման համար ՊՄԳ պայմանագրով նախատեսված առանձնացված բանկային հաշվի բացման անհրաժեշտությամբ։ 
ՊՄԳ պայմանագրով նախատեսված հաշվարկային մեխանիզմը ենթադրում է, որ անձը հաստատող փաստաթղթերի տրամադրման հետ կապված համապատասխան դրամական միջոցները մուտքագրվում են առանձնացված բանկային հաշվին և հետագայում տնօրինվում են սահմանված կարգով՝ Մասնավոր գործընկերոջը վճարումներ կատարելու և պետական բյուջե փոխանցման ենթակա գումարները գանձապետական միասնական հաշվին փոխանցելու նպատակով։
«Հայաստանի Հանրապետության բյուջետային համակարգի մասին» օրենքի 1.2-րդ հոդվածի 16-րդ մասի «ա» կետով սահմանված է, որ  արտաբյուջետային հաշիվները բացվում են առանձին դեպքերում նպատակային բյուջետային մուտքերի և դրանց հաշվին կատարվող ելքերի (ներառյալ` նպատակային բյուջետային ֆոնդերի մուտքերի և ելքերի) կատարման և առանձնացված հաշվառման համար: Նույն օրենքի 15-րդ հոդվածի 9-րդ մասով սահմանված է, որ պետական հիմնարկները կարող են գանձապետարանում կամ որևէ բանկում արտաբյուջետային միջոցների հաշիվներ բացել միայն Հայաստանի Հանրապետության կառավարության որոշմամբ:
 «Անձը հաստատող փաստաթղթի մասին» օրենքի 13-րդ հոդվածի 6-րդ մասով սահմանվել է, որ դիմողի կողմից անձը հաստատող փաստաթուղթ ստանալու համար վճարված պետական տուրքի գումարը պետություն-մասնավոր գործընկերության պայմանագրով սահմանված չափով ուղղվում է Մասնավոր գործընկերոջը տրվող վճարումների կատարմանը։
Միևնույն ժամանակ, օրենսդրությամբ նախատեսված են պետական տուրքից անձանց որոշակի խմբերի ազատման, ինչպես նաև պետական տուրքի ամբողջական կամ մասնակի վճարման ձևով աջակցության տրամադրման հնարավորություններ։ Նշված դեպքերը, սակայն, չեն վերացնում ՊՄԳ պայմանագրով համապատասխան փաստաթղթերի թողարկման և տրամադրման դիմաց Մասնավոր գործընկերոջը վճարման ենթակա գումարների վճարման անհրաժեշտությունը։ Հետևաբար, անհրաժեշտ է ապահովել նաև այդ գումարների մուտքագրումը նշված բանկային հաշվին և դրանց հետագա տնօրինումը ՊՄԳ պայմանագրով սահմանված կարգով։

2. Կարգավորման նպատակը և բնույթը․
Նախագծով առաջարկվում է Հայաստանի Հանրապետության ներքին գործերի նախարարությանը թույլատրել Հայաստանի Հանրապետությունում գործող առևտրային բանկերից մեկում բացել արտաբյուջետային բանկային հաշիվ։
Հաշիվը նախատեսվում է օգտագործել բացառապես անձը հաստատող փաստաթղթերի տրամադրման հետ կապված՝ նախագծով սպառիչ սահմանված դրամական միջոցների ընդունման և ՊՄԳ պայմանագրին համապատասխան տնօրինման նպատակով։
Միաժամանակ նախատեսվում է, որ հաշվի միակ հաշվետերը Հայաստանի Հանրապետության ներքին գործերի նախարարությունն է։ Հաշվից ելքերը կարող են կատարվել միայն ՊՄԳ պայմանագրով նախատեսված կարգով՝ բացառապես երկու ուղղությամբ՝ Մասնավոր գործընկերոջ հաշվեհամարին կամ գանձապետական միասնական հաշվին։
Առևտրային բանկի ընտրության թափանցիկությունն ապահովելու նպատակով առաջարկվում է սահմանել առաջարկների գնահատման չափանիշներ, որոնց հիման վրա Հայաստանի Հանրապետության ներքին գործերի նախարարությունը կընտրի առավել շահավետ առաջարկ ներկայացրած բանկը։
Միաժամանակ, հաշվի առնելով, որ բանկում պահվող միջոցները Հայաստանի Հանրապետության միջոցներ են, առաջարկվում է սահմանել բանկի նկատմամբ նվազագույն վարկանիշային պահանջ՝ նախատեսելով, որ բանկի վարկանիշը չպետք է ցածր լինի Հայաստանի Հանրապետության սուվերեն վարկանիշից։
Արդյունքում, կապահովվի ՊՄԳ պայմանագրով նախատեսված վճարային մեխանիզմի գործնական իրականացումը՝ համապատասխան դրամական միջոցների առանձնացված հաշվառման, նպատակային տնօրինման և Մասնավոր գործընկերոջը վճարումների կատարման համար հստակ և վերահսկելի մեխանիզմի կիրառմամբ։

3. Ակնկալվող արդյունքը․
Նախագծի ընդունմամբ կստեղծվի ՊՄԳ պայմանագրով նախատեսված ֆինանսական պարտավորությունների կատարման համար անհրաժեշտ իրավական և գործնական հիմքը։ Արդյունքում, կապահովվի Մասնավոր գործընկերոջ նկատմամբ ստանձնած վճարային պարտավորությունների պատշաճ կատարումը, ինչպես նաև՝ պետական բյուջե փոխանցման ենթակա միջոցների սահմանված կարգով փոխանցումը։

4. Կապը ռազմավարական փաստաթղթերի հետ․
Նախագիծը բխում է ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» թիվ 1902-Լ որոշման Հավելված 1-ի՝ Միգրացիայի և քաղաքացիության ծառայությանը վերապահված 11-րդ կետով նախատեսված միջոցառումից։
Նախագիծը փոխկապակցված է նաև Եվրոպական միության և Հայաստանի Հանրապետության միջև վիզաների ազատականացման գործողությունների ծրագրի (Visa Liberalisation Action Plan, VLAP) իրականացման հետ, որի հիմնական ուղղություններից առաջինը «Փաստաթղթերի անվտանգություն, ներառյալ՝ կենսաչափական համակարգ» ուղղությունն է։ Նշված ուղղության շրջանակներում նախատեսված բարեփոխումների իրականացման բաղադրիչներից է անձը հաստատող փաստաթղթերի կենսաչափական համակարգի արդիականացումը։

5․ Նախագծի մշակման գործընթացում ներգրավված ինստիտուտները, անձինք և նրանց դիրքորոշումը.	
Նախագիծը մշակվել է Հայաստանի Հանրապետության ներքին գործերի նախարարության կողմից՝ համագործակցելով Հայաստանի Հանրապետության ֆինանսների նախարարության հետ:

[bookmark: _Hlk109134718]6․ Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.
Նախագծի ընդունմամբ լրացուցիչ ֆինանսական միջոցների անհրաժեշտություն և պետական բյուջեի եկամուտներում ու ծախսերում փոփոխություններ չեն առաջանում։
	

ՀՀ ներքին գործերի նախարարություն

